**Трагедията „Антигона“**

* Трагически конфликт – неразрешим конфликт между характерите, възгледите и действията на основните герои в трагедията.
* Трагически герой – в античната трагедия това е герой, който влиза в неразрешим конфликт със съдбата, боговете или други герои и действията му водят до неговата гибел или нещастие.
* Трагическа вина-трагическият герой е достоен човек, който извършва голяма грешка и затова понася нещастие, виновен е заради своето заслепение, т.нар. хюбрис.
* Трагическа ирония- ситуация, в която героят става жертва на някаква предопределеност или на самоизмама, които дават напълно противоположен резултат на намеренията му; публиката и хорът знаят
* Катарзис – пречистване, пречистващо страдание; мимезис

1. Сюжетът и хуманитарните търсения на времето

Още в началото Софокъл прилага успешно принципа на трагическата ирония. Прокълнатото семейство на Едип се разкъсва от братоубийствена война. Креон застава на престола на Тива и формулира нови принципи на управление още в първи епизод. Не осъзнава, че упорството му ще доведе до смъртта на любими за него хора. Той плаща цена, която в началото изисква от Антигона-да забрави, че Полиник също е неин брат. Антигона също носи родовата вина. Конфликтът й с Креон й пречи да мине под венчило, но за сметка на това тя се венчава със смъртта.

* Завръзка – решението на Антигона да погребе брат си въпреки забраната
* Кулминация- сблъсъкът между Креон и Антигона
* Развръзка – смъртта на Антигона и осъзнаването на грешката от страна на Креон

**На кои въпроси иска да отговори разказаната история?**

**Кои характеристики на сюжета са изведени на преден план?**

**Какви са въпросите, на които трагедията се стреми да отговори?**

Въпреки че пиесата носи името на Антигона, по-голямата част от действието й е свързана с Креон. От гледна точка на събитието сюжетното послание е двусъставно: Антигона, която е от прокълнатия род на Лабдакидите, макар че не е лично прокълната, загива, без да е оставила потомство, и с това се изпълнява прокобата за изчезване на рода. Креон, който е поел властта в Тива след смъртта на Етеокъл и Полиник, заявява своите управленски принципи и понеже ги отстоява с крайна твърдост, бива наказан със загуба на семейството, а самият той се определя на финала като „жив загинал“.

Двата събитийни реда се преплитат така, че мотивират случващото си в един конфликт, който е значим за епохата. Неговото начало е забраната, която новият властник Креон издава: да не се погребва тялото на родоотстъпника Полиник. Сестрата на Полиник, Антигона, не може да се съгласи с това и въпреки забраната извършва погребалния обред. Заловена и изправена пред властта, тя отстоява родовото право близките да се грижат за мъртвите си роднини и твърдо не се признава за виновна в престъпване на закона. Но Креон настоява на своето и я осъжда на смърт. В края на действието смъртта на Антигона е възприета като героична и праведна, а постъпката на Креон - като престъпна и унищожителна за всички, включително и за него самия.

В тази пиеса за зрителите на Софокъл особено важни са били три въпроса: Как едно младо и слабо момиче се превръща в героиня, която защитава общ за колектива принцип? Как един увенчан с властта твърд мъж, заслепен от новата си позиция, стига до богохулство и затова справедливо е наказан от боговете? Как силата на Ерос (любовта) свързва хората дори в смъртта (синът на Креон Хемон се самоубива до трупа на своята любима)? Тези три съдържателни ядра кореспондират с актуалните за времето проблеми на атинската полисна демокрация, но са изведени от Софокъл и като общочовешки поуки: твърдостта на младата и невинна Антигона е насочена срещу едноличното решение на Креон. Зрителите възприемат това поведение като протест срещу крайните форми на управление, оправдащи жестокостта на властта с държавните интереси.

Посланието към обществото е ясно - демокрацията е отговорност на индивида пред закона, но законът не може да е унищожителен за индивида, т.е. демократичният процес е свързан с морала, а не с чистата логика (изчистен от емоции разум). В интимния човешки свят щастието може да се гради само с подкрепата на другия, а пред смъртта всички са равни. Човешките отношения в живота и смъртта са свързани с разбирането, че човек трябва да е отговорен – пред боговете, пред колектива, пред другия. Тази отговорност се проявява в богопочитанието (т.е. вяра в традицията), в разумността и в уважението към достойнството на другия човек.

1. Нива на конфликтност ( уч.тетрадка, стр.152, зад.1)

* Антигона-Креон – проблемът за валидността на божествените норми
* Креон-Хемон – проблемът за опорите и границите на властта
* Креон – Тирезий – проблемът за валидността на божествените норми

**Кои ценности на човека и обществото са включени в конфликта?**

**Кои герои са представители на гледните точки в конфликта?**

**Какъв е характерът на конфликта?**

В тази начална ситуация хорът от тавански старци не взема страна, а със своите сякаш отвлечени песни внушава почитание към властта, към боговете, на младите към старите и т.н. Тоест, първоначално, макар да е ясно, че срещу божествения закон застава Креон, внушението е, че Антигона извършва нещо нередно, като престъпва заповедта.

Конфликтът се разгръща в три „състезания с речи“: Креон и Антигона, Креон и Хемон, Креон и Тирезий, след като в началото новият владетел е изложил в монолог „управленската си програма“. Трите сблъсъка развиват набелязания в пролога конфликт между двете сестри Антигона и Исмена. Исмена е показана като типично възпитана атинянка, която е боязлива и не би желала да се меси в такъв сложен и опасен конфликт, та дори и с вуйчо си. Антигона, уверена в божественото право, смята, че има достатъчно морално основание да прояви родовата си вярност.

Първият диспут е между Креон и Антигона. Той е подготвен от появата на стража, обвинен от Креон, че е подкупен и затова не е изпълнил заповедта. Тази поява е важна от две гледни точки. Първата ни показва как Креон тръгва по пътя на цар Едип от едноименната трагедия на Софокъл, като мисли, че всички са в някакъв „заговор“ срещу властта му. Отликата с Едип обаче е възлова. Едип възприема възможния заговор като нещо, което застрашава възможността му да помогне на Тива и да я спаси от мор. Креон възприема заговора като нещо, което е насочено срещу самия него и новата му функция на властник. При Едип колективният интерес оправдава подозренията. При Креон такъв колективен интерес липсва.

Вторият важен за драмата момент е в почти пророческите думи на стража: „О! Да смяташ, че си прав и да си тъй неправ!“, с които се открива познатата и характерна за Софокъл линия за объркването между привидното и истинното в човешкия живот. Древногръцкият зрител, изключително чувствителен към драматургичното слово, получава от тази реплика предупреждение, че следва неочакван обрат в действието. Още повече, че песента на хора от първия стазим му припомня една стара истина за тиванците: „Не е градът за оня, който срам / чрез дързостта си е добил!“ Тази реплика припомня за Едип и неговата съдба. Така подготвен, диспутът между Креон и Антигона, макар и много ясен, става проблематичен за възприятието на публиката: Дали Креон не е само привидно прав? Дали думите му „Отивай в ада - там люби!“ няма да се окажат зло пророчество? Както и става, разбира се - партньор на Антигона в ада става синът на Креон! След този момент от развитието на конфликта песента на хора във втория стазим се свързва вече откровено с трагическата ирония като следствие от видяното и чутото дотук, а не поради познаване на мита: „мисли злото за добро / човекът, комуто бог / тласка ума към смърт“.

Диспутът с Хемон е следваща крачка в демаскирането на Креон. Хемон идва при царя не като годеник на Антигона, а като син на баща си (т.е. като бъдещ владетел) и поставя на изпитание

тъкмо политическото му кредо. Той съобщава, че народът е на страната на Антигона. Но това не е важно за самозабравилия се властник. В заблудата си той не разбира, че синът му води спор по важен принцип, а не се води само от любовните си чувства. Ако обърнем внимание върху словата на Хемон, ще видим, че той не говори нито за родово право (колективна норма), нито за любовта си (индивидуално искане), а за управленски принципи. Внушението на Софокъл се издига над конкретните характери - няма здрава държавност там, където се спори по принципите на управление.

Естествено се стига до третия сблъсък. Прорицателят Тирезий изрича онова, в което зрителят вече е убеден след първоначалното колебание и което за атиняните от V в. пр.Хр., както и за всички последващи демокрации, би трябвало да е азбучна истина: Властникът няма право да налага онова, което е противно на боговете (тоест на традиционното право). Традицията говори чрез своята последна инстанция - слепия жрец - и казва истината. Всъщност този момент от действието на пиесата е и перипетията. И Креон като Едип подозира Тирезий („Кажи, но не със поглед към облагите!“), но тук важна роля изиграва хорът. За пръв път той не е уклончив, а вярва на гадателя и пречупва упоритостта на Креон. Тоест, и в това сравнение с Едип Креон не издържа. Така се оформя образът му на заслепен от властта човек, който няма достатъчно твърд характер, така че въпреки всичко да прокара волята си.

В конфликта на ценности победител е Антигона - именно заради своята непреклонност. Нейната гледна точка за моралната опора в родовото и божествено право взема връх и делото й е оценено като подвиг. Креон се оказва един заслепен, честолюбив, неадекватен човек, получил силата си единствено от властта. Делата му се оценяват като падение.

1. Героите

|  |  |  |
| --- | --- | --- |
| Антигона |  | Креон |
| Индивидуални черти | Общи черти | Индивидуални черти |
|  |  |  |

4. Мястото на „Антигона“ в културната история

В модерния европейски културен процес популярността на пиесата „Антигона“ се дължи на интереса на Гьоте и Хегел към нея. Великият немски поет се е възхищавал от Софокъл изобщо, но на .Антигона“ е посветил много проникновени разсъждения. В тях поставя акцент върху благородната фигура на Антигона и определя действията на Креон така: „Никога не трябва да се нарича държавнически добродетелна тази постъпка, която се изправя срещу добродетелите в обичайния смисъл на това слово“. В същото време немският философ Хегел предлага една формула за тълкуване на „Антигона“, която доста изследователи възприемат и до днес. Според Хегел действието на Антигона противопоставя две еднакви по право, но също така и еднакво едностранни начала - от едната страна е държавният принцип, представен от Креон, а от другата – семейните връзки в лицето на Антигона.

През XX. в. „Антигона“ се интерпретира най-вече през призмата на проблемните отношения между индивид и общество. Разтърсван от войни, светът от първата половина на миналия век често си задава въпроса за правото на държавата да изисква подчинение от своите граждани и за тяхното право да се изправят срещу политиката й. Дори българският композитор Любомир Пипков в операта си „Антигона 43“ интерпретира Полиник като български партизанин, екзекутиран от фашистите, а заради него загиват сестра му и нейният жених.

В Европа най-популярна става обработката на французина Жан Ануи (1947 г.). При него Креон е циничен политикан, който осъзнава същината на деянията си, но продължава да ги върши, като чрез манипулации се опитва да обезсмисли саможертвата на Антигона. Макар и да променя мотивите за действията на Антигона, Ануи запазва нейната неумолимост и безстрашие пред

смъртта.

Този непресъхващ интерес към сюжета на „Антигона“ показва, че Софокъл е успял да представи един вечен проблем, а образът на неговата героиня се е превърнал в общочовешки символ на героичното противопоставяне.